Komisijos reglamentas (EB) Nr. 2487/2001,
2001 m. gruodžio 18 d.
iš dalies keičiantis Tarybos reglamentą (EB) Nr. 2007/2000 dėl prekybos santykių su Bosnija ir Hercegovina, Kroatijos Respublika, Buvusiąja Jugoslavijos Respublika Makedonija ir Slovėnijos Respublika
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. rugsėjo 18 d. Tarybos reglamentą (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms, iš dalies pakeičiantį Reglamentą (EB) Nr. 2820/98 ir panaikinantį Reglamentus (EB) Nr. 1763/1999 ir (EB) Nr. 6/2000 [1] su pakeitimais, padarytais Reglamentu (EB) Nr. 2563/2000 [2], ypač į jo 9 ir 10 straipsnius,
kadangi:
(1) Šiuo metu Taryba sudarinėja Europos Bendrijų bei jos valstybių narių ir Buvusiosios Jugoslavijos Respublikos Makedonijos stabilizacijos ir asociacijos sutartį, kuri buvo pasirašyta 2001 m. balandžio 9 d. Kol nebaigtos procedūros, būtinos tam, kad minėta sutartis įsigaliotų, buvo sudaryta ir 2001 m. birželio 1 d. įsigaliojo Europos bendrijos ir Buvusiosios Jugoslavijos Respublikos Makedonijos laikinoji sutartis, reglamentuojanti prekybos ir su prekyba susijusias nuostatas.
(2) Šiuo metu Taryba sudarinėja Europos Bendrijų bei jos valstybių narių ir Kroatijos Respublikos stabilizacijos ir asociacijos sutartį, kuri buvo pasirašyta 2001 m. spalio 29 d. Kol nebaigtos procedūros, būtinos tam, kad minėta sutartis įsigaliotų, 2001 m. spalio 29 d. buvo pasirašyta ir nuo 2002 m. sausio 1 d. bus taikoma Europos bendrijos ir Kroatijos Respublikos laikinoji sutartis, reglamentuojanti prekybos ir su prekyba susijusias nuostatas.
(3) Stabilizacijos ir asociacijos sutartys bei laikinosios sutartys nustato sutartinį Europos bendrijos ir atitinkamai Kroatijos Respublikos bei Buvusiosios Jugoslavijos Respublikos Makedonijos prekybos režimą numatant abipuses prekybos nuolaidas; Bendrijos nuolaidos - tai pagal Reglamente (EB) Nr. 2007/2000 numatytas vienašales autonomines prekybos priemones taikomos nuolaidos. Be to, neribotą Kroatijos Respublikos ir Buvusiosios Jugoslavijos Respublikos Makedonijos kilmės tekstilės gaminių kiekį leidžiama įvežti be muitų, o žuvininkystės produktams ir jaučių jauniklių mėsai yra nustatytos atitinkamos konkrečios abipusės nuolaidos.
(4) Todėl, siekiant atsižvelgti į šiuos pasikeitimus, tikslinga iš dalies pakeisti Reglamentą (EB) Nr. 2007/2000. Ypač svarbu išbraukti Kroatijos Respubliką ir Buvusiąją Jugoslavijos Respubliką Makedoniją iš sąrašo šalių, kurioms suteikiama teisė naudotis tarifų nuolaidomis, kurios pagal sutartinius režimus taikomos tiems patiems produktams. Be to, konkretiems produktams, kuriems tarifinės kvotos nustatytos pagal sutartinius režimus, reikės sumažinti bendrosios tarifinės kvotos dydį.
(5) Kroatijos Respublika ir Buvusioji Jugoslavijos Respublika Makedonija išliks naudos gavėjomis pagal Reglamento (EB) Nr. 2007/2000 nuostatas, jei minėtame reglamente numatytos nuolaidos yra palankesnės už pagal sutartinius režimus taikomas nuolaidas.
(6) Šiuo metu su Kroatijos Respublika [3], Buvusiąja Jugoslavijos Respublika Makedonija [4] ir Slovėnijos Respublika [5] sudaromi papildomi protokolai, apimantys abipuses preferencines nuolaidas tam tikroms vyno rūšims, vynų pavadinimų abipusį pripažinimą, teisinę apsaugą ir kontrolę bei alkoholinių gėrimų ir aromatizuotų gėrimų pavadinimų abipusį pripažinimą, teisinę apsaugą ir kontrolę (toliau - "papildomi protokolai dėl vyno"), kurie turėtų būti taikomi nuo 2002 m. sausio 1 d. Papildomuose protokoluose dėl vyno iš 545000 hektolitrų bendrosios tarifinės kvotos, atidarytos Reglamentu (EB) Nr. 2007/2000, numatytos individualios Kroatijos Respublikos (45000 hektolitrų), Buvusios Jugoslavijos Respublikos Makedonijos (300000 hektolitrų) ir Slovėnijos Respublikos (48000 hektolitrų) kilmės vyno importo į Bendriją tarifinės kvotos.
(7) Todėl tikslinga iš dalies pakeisti Reglamentą (EB) Nr. 2007/2000 tam, kad iš bendrosios tarifinės kvotos būtų galima atimti individualias tarifines kvotas ir tiksliai nustatyti sąlygas, kuriomis gali būti skiriama likusi bendroji tarifinė kvota. Visų pirma taip turėtų būti sustabdytas Reglamente (EB) Nr. 2007/2000 numatytos vyno tarifinės kvotos skyrimas Slovėnijos Respublikai, o Kroatijos Respublikai ir Buvusiajai Jugoslavijos Respublikai Makedonijai minėta tarifinė kvota galėtų būti skiriama su sąlyga, kad iš pradžių bus išnaudotos individualios tarifinės kvotos, numatytos su šiomis šalimis pasirašytuose papildomuose protokoluose dėl vyno.
(8) Individualios tarifinės kvotos, numatytos tam tikroms Kroatijos Respublikos ir Slovėnijos Respublikos kilmės vyno rūšims, bus palaipsniui didinamos, atsižvelgiant į konkrečias sąlygas, numatytas papildomuose protokoluose dėl vyno. Taigi šios individualios tarifinės kvotos kasmet didinamos, jei sunaudojama ne mažiau kaip 80 % praėjusiais metais atidarytų individualių tarifinių kvotų. Todėl Komisija turėtų peržiūrėti kiekvienais metais sunaudojamus kvotų kiekius ir patvirtinti nuostatas, skirtas atlikti būtiną šių kiekių koregavimą Kroatijai ir Slovėnijai bei, atitinkamai, bendrosios tarifinės kvotos, taikomos pagal eilės Nr. 09.1515, koregavimą.
(9) 2001 m. birželio 27 d. su Bosnija ir Hercegovina buvo pasirašytas Susitarimas dėl prekybos tekstilės gaminiais, kuris laikinai taikomas nuo 2001 m. kovo 1 d. Šis susitarimas nustatė, kad eksportui iš Bosnijos ir Hercegovinos į Bendriją nebus taikomi jokie kiekybiniai apribojimai ir lygiaverčio poveikio priemonės, bei įtvirtino dvigubo patikrinimo sistemą. 2001 m. gegužės 17 d. buvo pasirašytas panašus susitarimas su Kroatija, kuris laikinai taikomas nuo 2001 m. sausio 1 d.
(10) Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2007/2000 iš dalies keičiamas taip:
1. 1 straipsnio 1 dalyje žodžiai "kurių kilmės šalys yra Albanijos, Bosnijos ir Hercegovinos bei Kroatijos Respublikos, Buvusioji Jugoslavijos Respublika Makedonija ir Jugoslavijos Federacinė Respublika, įskaitant Kosovą, kaip apibrėžta 1999 m. birželio 10 d. Jungtinių Tautų Saugumo Tarybos rezoliucijoje 1244" pakeičiami žodžiais "kurių kilmės šalys yra Albanijos, Bosnijos ir Hercegovinos Respublikos ir Jugoslavijos Federacinė Respublika, įskaitant Kosovą, kaip apibrėžta 1999 m. birželio 10 d. JTST Rezoliucijoje 1244".
2. 1 straipsnio 2 dalis pakeičiama taip:
"2. Produktams, kurių kilmės šalys yra Kroatijos Respublika ir Buvusioji Jugoslavijos Respublika Makedonija, toliau taikomos šio reglamento nuostatos, kai taip numatyta, arba kitos šiame reglamente numatytos priemonės, kurios yra palankesnės nei prekybos nuolaidos, numatytos dvišalėse Europos Bendrijų ir šių šalių sutartyse."
3. 2 straipsnio 2 dalyje žodžiai "Ar Albanija, Bosnija ir Hercegovina, Kroatija, Buvusioji Jugoslavijos Respublika Makedonija ir Jugoslavijos Federacinė Respublika įgyja 1 straipsnyje numatytą teisę naudotis lengvatinių tarifų priemonėmis, taip pat priklauso nuo jų pasirengimo dalyvauti" pakeičiami žodžiais "Teisė naudotis 1 straipsnyje numatytomis lengvatinių tarifų priemonėmis taip pat priklauso nuo šalių naudos gavėjų pasirengimo dalyvauti".
4. 3 straipsnio 1 dalyje žodžiai "Tekstilės gaminiai, kurių kilmės šalys yra tos šalys arba teritorijos, kurios nurodytos šio reglamento 1 straipsnio 1 dalyje" pakeičiami žodžiais "Tekstilės gaminiai, kurių kilmės šalis yra Jugoslavijos Federacinė Respublika".
5. 3 straipsnio 2 dalyje žodžiai "jei gaminių kilmės šalys yra šio reglamento 1 straipsnio 1 dalyje nurodytos šalys arba teritorijos" pakeičiami žodžiais "jei gaminių kilmės šalis yra Jugoslavijos Federacinė Respublika".
6. 4 straipsnio 1 dalis pakeičiama taip:
"1. Į Bendriją importuojamų ir I priede išvardytų kai kurių žuvininkystės produktų ir vyno, kurių kilmės šalys yra 1 straipsnyje nurodytos šalys ir teritorijos, muitų taikymas sustabdomas tame priede nurodytais laikotarpiais, lygiu, neviršijant Bendrijos tarifinių kvotų ir laikantis kiekvienam produktui ir produktų kilmei nustatytų sąlygų."
7. 4 straipsnio 2 dalyje:
a) pirmoje ir antroje pastraipoje "22525" tonų kiekis pakeičiamas "11475" tonų kiekiu;
b) b ir c punktai išbraukiami.
8. I priedas pakeičiamas šio reglamento priedo tekstu.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 18 d.